Henning-moord: Verdagte kry opgeskorte vonnisChanelle Henning Preshan Singh het ingevolge ŉ pleitooreenkoms vyf jaar tronkstraf gekry, wat vin geheel vir vyf jaar opgeskort is. Singh se onwettige vuurwapen is glo gebruik in die moord op Henning. Sy is op 8 November verlede jaar voor haar seuntjie se kleuterskool in Faerie Glen, Pretoria doodgeskiet. Die hof het gehoor dat Singh se vriend, Willem Pieterse, die vuurwapen by hom geleen het. Singh beweer hy het die vuurwapen vir hom gegee sonder om te vra waarvoor hy dit wil gebruik. Singh sê hy het eers nadat die nuus oor Henning se sluipmoord bekendgeraak het, besef dat die vuurwapen moontlik die moordwapen was. Singh is ook vir die volgende drie jaar onder korrektiewe toesig geplaas en mag slegs die huis verlaat wanneer hy werk of kerk toe gaan of gemeenskapsdiens verrig. Singh moet 16 uur per maand gemeenskapsdiens verrig by die departement van korrektiewe dienste. Hy moet ook op eie koste ŉ rehabilitasieprogram bywoon. Singh mag ook nie vir volgende drie jaar alkohol of dagga gebruik nie en sal gereeld hiervoor getoets word. Singh is voorheen in hegtenis geneem vir die besit van dagga maar is vrygelaat nadat hy ŉ boete betaal het. Twee mense, Pieterse en Gerhardus du Plessis, dien reeds 28 jaar tronkstraf uit in verband met die moord op Henning nadat hulle ook ŉ pleitooreenkoms met die staat aangegaan het.